
כל אחד ואחד יש לו תפקיד
בתחילת פרשתנו נאמר: "אתם ניצבים היום כולכם לפני ה' אלוקיכם, ראשיכם שבטיכם זקניכם ושוטריכם, כל איש ישראל". ובהמשך נאמר: "טפכם נשיכם וגרך אשר בקרב מחניך, מחוטב עציך עד שואב מימיך".
התורה מדגישה כאן שכל עם ישראל ניצב יחד לפני הקב"ה – מן המנהיגים והזקנים ועד האנשים הפשוטים ביותר. כדי שיהיה כלל ישראל, כדי שיהיה עם ישראל, צריכים את כולם: צריכים את ראשי העם, את הזקנים ואת השוטרים, אך צריכים גם את חוטבי העצים ושואבי המים.
לכל אחד ואחד יש תפקיד בתוך עם ישראל, ולכל אדם יש שליחות בעבודת ה'. אין אדם שאין לו חשיבות ואין אדם שאין לו תפקיד.
על כל אחד לדעת שגם אם הוא אדם פשוט שעושה עבודה פשוטה, עליו לכוון את מעשיו לשם שמיים, לטובת עם ישראל ולשם כבוד ה' בעולם. כל אחד ואחד צריך לדעת שיש לו תפקיד, ובלי שכל אחד ימלא את תפקידו – עם ישראל אינו יכול להגיע לשלמותו.
לכן עלינו לכבד את האחר ולהכיר בכך שלכל אדם יש תפקיד משלו. פעמים רבות אדם חושב לעצמו: "מה אני כבר? אני בסך הכול אדם פשוט. מה שאני עושה אינו חשוב". אך זו טעות. גם מה שאתה עושה חשוב מאוד. העיקר הוא שהעבודה תהיה לשם שמיים, לטובת עם ישראל, ושנעשה כל מה שביכולתנו כדי להועיל לכלל.
גם אדם פשוט יכול להשפיע רבות ולעשות דברים גדולים. עם ישראל אינו יכול להגיע לשלמותו בלי כל אחד ואחד מבני האומה. כל אחד נצרך למערכה הכללית, וכל אחד משלים חלק אחר בשליחות של עם ישראל.
אפשר להמחיש זאת באמצעות משל מהצבא. בצבא יש חיילים הנמצאים בחזית ונכנסים ללחימה, ויש חיילים שהם תומכי לחימה. כל אחד מהם חשוב למערך כולו. ללא תומכי הלחימה, גם החיילים הנמצאים בחזית לא יוכלו לפעול כראוי, והצבא כולו לא יוכל לנצח במלחמה.
כך גם בעבודת ה'. צריכים את כולם. כל אחד תורם מכוחו וממקומו, וכל אחד משלים את חברו.
לכן כל אדם צריך להעריך את עצמו, אך יחד עם זאת גם להעריך את האחר. עליו לדעת שהקב"ה נתן לו תפקיד מסוים, ועליו לחפש כיצד הוא יכול להשתמש בכוחות שניתנו לו לטובת עם ישראל.
בעניין זה מסופר על בעל "בית הלוי", שפעם הגיע אליו יהודי שהיה גביר גדול, אך היה ידוע בקמצנותו. אנשי הקהילה פנו אל הרב וביקשו ממנו לדבר עמו על כך.
פעם אחת, בערב יום הכיפורים, מצא בעל "בית הלוי" הזמנות לדבר עם הגביר. בליל יום הכיפורים נהגו חלק מהאנשים, ובפרט תלמידי חכמים, להישאר כל הלילה וללמוד תורה ולהתחזק. אותו גביר גם נשאר כל הלילה ללמוד תורה. בעל "בית הלוי" בא אל הגביר, ואמר שרוצה לשאול אותו בענייני מלכות. הגביר לא כל כך הבין, מה עניין לשאול בענייני מלכות בליל יום הכיפורים? וגם מה זה כל כך מעניין את בעל "בית הלוי", אבל הסכים לענות לו. 
בעל "בית הלוי" שאל אותו: "אם יש מלך ויש חייל שתפקידו להיות מאחור, אך הוא מחליט שהוא רוצה להתנדב ולהילחם בחזית, ועוזב את מקומו והולך קדימה – מה יהיה דינו?"
השיב לו הגביר: "מה זאת אומרת? הוא עבר על פקודת המלך. אם תפקידו להיות מאחור, עליו להישאר מאחור. אם הוא הולך קדימה בניגוד לתפקיד שניתן לו – הרי הוא עובר על דבר המלך."
אמר לו בעל "בית הלוי": "כך גם בעבודת ה'. יש אנשים שתפקידם ללמוד תורה, ויש אנשים שתפקידם לתמוך ולחזק את לומדי התורה ואת הציבור. כל אחד צריך לדעת את תפקידו."
כמובן, אין הכוונה שאדם עשיר אינו צריך ללמוד תורה, להתחזק ולקיים תורה ומצוות. ודאי שכל אדם חייב בתורה ובמצוות. אלא שלצד חובותיו האישיות, כל אחד צריך להכיר את הכוחות המיוחדים שהקב"ה נתן לו ולחשוב כיצד הוא יכול להשתמש בהם לטובת עם ישראל.
זהו המסר של הפסוקים בפרשתנו: "אתם ניצבים היום כולכם". עם ישראל עומד לפני הקב"ה דווקא כאשר כולם יחד – המנהיגים והאנשים הפשוטים, הגדולים והקטנים, כל אחד לפי תפקידו.
על כל אחד ואחד לנסות למצוא את המיוחדות שבו, את הכוחות שהקב"ה נתן לו, ולחשוב כיצד הוא יכול להשפיע באמצעותם לטובה על עם ישראל.
אם כל אחד יפעל מתוך הכרה שיש לו תפקיד, ואם כל אחד יעריך את עצמו ואת תפקידו ובמקביל יעריך את תפקידו של חברו – עם ישראל יוכל להתחזק בכוחות רבים. כל אחד יתרום מכוחו, וביחד נוכל להשפיע לטובה על עם ישראל ועל העולם כולו.

גלות הנשמה ותשובת האדם
בפרשת ניצבים נאמר: "אִם יִהְיֶה נִדַּחֲךָ בִּקְצֵה הַשָּׁמָיִם, מִשָּׁם יְקַבֶּצְךָ ה' אֱלֹקֶיךָ וּמִשָּׁם יִקָּחֶךָ" (דברים ל, ד). 
בפשטות, כוונת הפסוק היא שכאשר בני ישראל יהיו בגלות, הקב"ה יקבץ אותם מכל המקומות שאליהם נתפזרו ויחזיר אותם לארץ ישראל.
אך יש לעמוד על לשון הפסוק. מדוע נאמר "אם יהיה נדחך" בלשון יחיד? לכאורה היה ראוי לומר: "אם יהיו נדחיכם בקצה השמים, משם יקבצכם ה' אלוקיכם".
אמנם, פעמים רבות התורה מתייחסת לכלל ישראל בלשון יחיד, ולכן אין בכך קושי גדול. אולם רבי יוסף דב הלוי סולובייצ'יק זצ"ל, בעקבות דברי האדמו"ר האמצעי בספרו "שערי תשובה", מבאר שיש בפסוק זה משמעות נוספת. הפסוק אינו עוסק רק בגלות הכללית של עם ישראל, אלא גם בגלות הרוחנית של כל אדם ואדם.
כל אדם יכול להיות בגלות. לא רק הגוף יכול להיות בגלות, אלא גם הנשמה. הרב סולובייצ'יק מביא מדברי בעל התניא בדרשותיו, ב"ליקוטי תורה", בתחילת פרשת כי תצא, שאפילו כאשר אדם חוטא בחטאים גדולים, אין החטא יכול לטמא את פנימיות נשמתו. יש באדם נקודה פנימית שאינה נפגמת. הנשמה הפנימית נשארת טהורה.
ההוכחה הפשוטה לכך היא עצם האפשרות של תשובה. אילו החטא היה יכול לטמא לחלוטין את פנימיות נשמתו של האדם, כיצד הייתה יכולה להיות תשובה? הרי האדם אינו יכול ליצור יש מאין. אם כל נשמתו הייתה נטמאת, מניין היה יכול להתחיל מחדש?
אלא בהכרח קיימת באדם נקודה פנימית שלא נטמאה מעולם. נקודה זו אינה משתתפת עם האדם בשעת החטא. היא נשארת טהורה גם כאשר האדם עצמו מתרחק.
אם כן, אין התשובה יצירה של דבר חדש, אלא גילוי של דבר שהיה קיים באדם כל הזמן. הנשמה הפנימית קיימת, אלא שהיא נמצאת בגלות. ומה פירוש הדבר שהנשמה נמצאת בגלות?
אדם יכול להתרחק מעצמו. הוא יכול להתלבש בלבושים שאינם מבטאים את מי שהוא באמת. פעמים רבות האדם אינו מתנהג כפי שהוא באמת רוצה להתנהג, אלא כפי שנדמה לו שאחרים רוצים שיתנהג.
הוא רוצה למצוא חן בעיני אנשים. הוא רוצה לקבל את אישורם. הוא מתאים את עצמו לסביבה. הוא מסתיר חלקים מעצמו ואינו מגלה את האמת הפנימית שלו.
במובן מסוים, האדם מתחפש. אין הכוונה רק לאדם שחטא בחטאים גדולים. גם אדם שאינו חוטא בחטאים חמורים יכול להיות במצב שבו נשמתו הפנימית נמצאת בגלות. הוא אינו נותן לה להתגלות. הוא עוטף אותה בלבושים שונים ומסתיר אותה.
זוהי משמעות נוספת של הפסוק "אם יהיה נדחך בקצה השמים". לא רק עם ישראל יכול להיות בגלות. גם האדם הפרטי יכול להיות בגלות בתוך עצמו. הנשמה שלו נמצאת במקום אחר מזה שבו נמצאים חייו החיצוניים.
אם כך, התשובה אינה רק להפסיק לעשות עבירות. התשובה היא גם להסיר את הלבושים המסתירים את הנשמה ולגלות את מי שהאדם באמת.
האדם צריך להסיר את ההתחפשות, להפסיק לחיות רק לפי מה שאחרים מצפים ממנו, ולשאול את עצמו: מי אני באמת? מה הקב"ה רוצה ממני? מהי הנשמה הפנימית שלי, ומה מונע ממנה להתגלות?
זהו עומק נוסף במושג התשובה: שיבה אל העצמי האמיתי.
הנשמה הפנימית לא נעלמה. היא לא נטמאה. היא נמצאת באדם גם בשעה שהוא מתרחק. אלא שהאדם צריך להסיר את מה שמסתיר אותה.
וזהו גם הקשר בין לשון הפסוק לבין התשובה: "אם יהיה נדחך בקצה השמים, משם יקבצך ה' אלוקיך ומשם יקחך". 
גם כאשר האדם מרגיש שהוא רחוק מאוד, גם כאשר הנשמה שלו נמצאת כביכול "בקצה השמים", הקב"ה יכול להחזיר אותו. הנשמה הפנימית עדיין קיימת, ועדיין אפשר לגלות אותה.
התשובה היא אפוא לא רק שינוי של מעשים, אלא גם חזרה אל הנקודה הפנימית והאמיתית של האדם.
יהי רצון שנזכה להסיר את כל הלבושים המסתירים את נשמתנו, לגלות את האמת הפנימית שבתוכנו, ולשוב באמת אל הקב"ה ואל מי שאנו באמת.



פרשת וילך

תמיד להיות בתנועה
פרשת וילך פותחת במילים: "וילך משה וידבר את הדברים האלה אל כל ישראל". 
המילה "וילך" מעוררת מחשבה על שתי הליכות נוספות בתורה. הראשונה היא אצל אברהם אבינו: "לך לך מארצך וממולדתך ומבית אביך", ובהמשך: "לך לך אל ארץ המוריה". אברהם אבינו מתחיל את דרכו בהליכה, ומשה רבנו, גדול מנהיגי ישראל, מסיים את תפקידו בהליכה.
יש כאן מסר גדול עבור כל יהודי: היהודי צריך תמיד להיות בתנועה. תמיד ללכת, להתקדם ולהשפיע. אסור לאדם להישאר עומד במקום אחד. כאשר אדם עומד במקום, הוא אינו מתקדם. עבודת ה' דורשת מאיתנו ללכת, להתקדם, להשפיע ולעשות.
אך צריך לשאול: לאן הולכים?
ההליכה של אברהם אבינו לא הייתה הליכה סתמית. הקב"ה אמר לו: "לך לך" - לך למען הייעוד שהקב"ה מציב בפניך. זו הליכה של שליחות.
גם לאחר מכן, כאשר הקב"ה קורא לאברהם, הוא משיב: "הנני". כלומר, אני מוכן. אני נמצא כאן ומוכן לבצע את השליחות שהקב"ה מטיל עליי.
זהו יסוד חשוב בעבודת ה': לא די בכך שהאדם נמצא בתנועה; עליו לדעת לשם מה הוא הולך ולאן הוא הולך. ההליכה צריכה להיות הליכה של עשייה, של השפעה ושל שליחות.
כל יהודי, בכל מקום שבו הוא נמצא, צריך לשאול את עצמו: כיצד אני יכול להשפיע כאן לטובה? מה אני יכול לעשות למען הקדוש ברוך הוא? כיצד אני יכול להוסיף תורה, חסד, קדושה וטובה במקום שבו אני נמצא?
זו ההליכה הנכונה – הליכה למען הקדוש ברוך הוא.
גם בפרשתנו אנו מוצאים את עניין ההליכה בהקשר של הנהגת משה רבנו. משה אומר (דברים לא, ב): "לא אוכל עוד לצאת ולבוא". תפקידו של המנהיג הוא לצאת ולבוא לפני העם, להנהיג, להשפיע ולפעול למען כלל ישראל.
כאשר האדם כבר אינו יכול לצאת ולבוא, כאשר הוא אינו יכול עוד להשפיע ולפעול, מסתיים תפקידו.
זהו גם מסר עבורנו. כל עוד אדם חי ופועל, עליו לראות את עצמו כמי שנמצא בשליחות. עליו לצאת, לבוא, לפעול ולהשפיע. לא לעמוד במקום, אלא תמיד להתקדם ולעשות עוד דבר טוב.
וכאשר הקדוש ברוך הוא מציב בפנינו שליחות, עלינו להיות מוכנים ולומר: "הנני" - אני מוכן לתפקיד. אני מוכן לעשות את מה שהקדוש ברוך הוא מטיל עליי.
שנזכה תמיד להיות בתנועה, להתקדם בעבודת ה', להשפיע לטובה על הסובבים אותנו ולמלא את השליחות שהקדוש ברוך הוא נותן לכל אחד ואחד מאיתנו.


מנהיגות – לצאת ולבוא לפני העם
בפרשתנו אנו מוצאים נקודה מעניינת בדברי משה רבנו. משה אומר (דברים לא, ב): בן מאה ועשרים שנה אנכי היום, לא אוכל עוד לצאת ולבוא, וה' אמר אלי לא תעבור את הירדן הזה".
משה רבנו אומר למעשה: איני יכול עוד לצאת ולבוא לפני עם ישראל, ולכן איני יכול להמשיך בתפקיד המנהיג.
אולם מיד לאחר מכן נאמר: "ה' אלוקיך הוא עובר לפניך, הוא ישמיד את הגויים האלה מלפניך וירשתם; יהושע הוא עובר לפניך כאשר דיבר ה' ".
והדבר מעורר שאלה: אם הקדוש ברוך הוא הוא זה שנלחם את מלחמות ישראל  -"ה' אלוקיך הוא עובר לפניך" - מדוע יש צורך שיהושע יעבור לפני עם ישראל? הרי לכאורה הקדוש ברוך הוא הוא שמנהל את המלחמה ומנצח בה.
אלא שכאן נמצא יסוד חשוב: אמנם הקדוש ברוך הוא הוא שנלחם את מלחמות ישראל, אך הוא רוצה שעם ישראל יהיה שותף עמו. הקב"ה אינו רוצה שעם ישראל יעמוד מן הצד וימתין שהקב"ה יעשה הכול לבדו. עם ישראל צריך לפעול, להילחם ולעשות את המוטל עליו, ומתוך כך הקדוש ברוך הוא מסייע לו.
ולכן יש צורך במנהיג ש"יוצא ובא" לפני העם. כאשר עם ישראל נדרש לפעול, המנהיג אינו יכול להישאר בבית ולשלוח את האחרים. המנהיג צריך להיות הראשון שיוצא, הראשון שפועל והראשון שמראה כיצד צריך לעשות.
זהו יסוד גדול במנהיגות: מנהיג אמיתי אינו רק אדם שיודע לומר לאחרים מה לעשות. הוא אדם שעושה בעצמו את מה שהוא מבקש מאחרים.
מי שאינו מוכן לעשות בעצמו, אינו יכול לדרוש מאחרים שיעשו. רק אדם שקם ופועל בעצמו יכול להשפיע על אחרים ולדרוש מהם לפעול.
היכולת של המנהיג להשפיע אינה נובעת רק מהמילים שהוא אומר, אלא בעיקר מהדוגמה האישית שהוא נותן. כאשר אנשים רואים שהמנהיג עצמו יוצא ובא לפניהם, פועל ומתאמץ, הם יכולים ללכת אחריו.
לכן נאמר על יהושע: "יהושע הוא עובר לפניך". הוא צריך לעבור לפני העם – לא רק לשלוח את העם, אלא להיות זה שהולך לפניהם.
זהו מסר חשוב גם עבורנו. בכל מקום שבו אדם רוצה להשפיע על אחרים – במשפחה, בחינוך, בקהילה ובעבודת ה' – עליו להתחיל בעצמו. עליו להיות דוגמה אישית, לעשות את מה שהוא מבקש מאחרים, ורק כך תהיה לו היכולת להשפיע באמת.
שנזכה למנהיגים אמיתיים, מנהיגים שאינם רק אומרים לאחרים מה לעשות, אלא יוצאים ובאים לפניהם, עושים בעצמם ומראים דוגמה אישית. ומתוך כך נזכה להיות שותפים עם הקדוש ברוך הוא בכל מעשה ומעשה.

דבר הלכה: יום הכיפורים זמן תשובה
כתב הרמב"ם (הלכות תשובה ב, ז):
יום הכיפורים הוא זמן תשובה לכל, ליחיד ולרבים, והוא קץ מחילה וסליחה לישראל. לפיכך חייבים הכול לעשות תשובה ולהתוודות ביום הכיפורים.
יש לעיין במקור דברי הרמב"ם שכתב שחייבים הכול לעשות תשובה ביום הכיפורים.
הרב אשר וייס שליט"א ("מנחת אשר", ספר דברים, פרשת כי תבוא, סימן עה, אות ג) ביאר שכוונת הרמב"ם היא מצד רצון התורה. מאחר שיום זה נקבע על ידי הקב"ה כיום מחילה וסליחה, הרי שרצונו יתברך הוא שהאדם ינצל יום זה לתשובה, ומתוך כך כתב הרמב"ם שחייבים הכול לעשות תשובה.
אמנם יש מן הראשונים שביארו את מקור החיוב באופן אחר. רבנו יונה, ב"שערי תשובה" (שער ב, אות יד; שער ד, אות יז), למד מן הפסוק: "לפני ה' תטהרו", שיש מצווה מיוחדת לשוב בתשובה ביום הכיפורים.
וכן כתב בעל ספר החינוך (מצוה שס"ד), שמי שעבר עליו יום הכיפורים ולא התוודה – ביטל מצוות עשה.
ונראה לבאר את שיטת הרמב"ם בדרך נוספת.
הרמב"ם סובר שיש מצוות וידוי בכל פעם שאדם חוטא ושב בתשובה. אם כן, יש לשאול: מה נתחדש ביום הכיפורים? במה שונה תשובת יום הכיפורים מן התשובה שאדם חייב בה במשך כל השנה?
נראה לומר שיש כאן שני סוגי תשובה.
התשובה של כל ימות השנה היא תשובה על חטא מסוים. אדם נכשל במעשה מסוים, מתחרט עליו, מתוודה ומקבל על עצמו שלא לשוב אליו.
לעומת זאת, התשובה של יום הכיפורים איננה עוסקת רק במעשה מסוים, אלא באדם כולו.
כשם שבתחום הכלכלי יש מאזן חודשי ויש מאזן שנתי, כך גם בעבודת ה'. במשך השנה מתקנים את הפרטים, אולם ביום הכיפורים האדם נדרש לערוך חשבון נפש כולל:
· לאן חייו מכוונים.
· האם דרכו היא הדרך הנכונה.
· אילו מידות עליו לתקן.
· כיצד יוכל להתקרב יותר לעבודת ה'. 
זוהי תשובה על מהלך החיים כולו, ולא רק על מעשה בודד.
לפי זה מובן גם מה שנתבאר לעיל בדברי הרמב"ם בעניין "עד שיעיד עליו יודע תעלומות שלא ישוב לזה החטא לעולם". כאשר האדם משנה את עצם אישיותו ואת כיוון חייו, יש מקום לומר שלא ישוב עוד לחטאו. אולם כאשר הוא מתקן רק מעשה מסוים, מבלי לחולל שינוי פנימי, עדיין קיים החשש שישוב וייכשל.
לכן אמרו חז"ל שבעל תשובה הרי הוא כברייה חדשה. בריאה חדשה איננה נוצרת מתיקון של מעשה אחד בלבד, אלא משינוי כולל של האדם ושל אורח חייו. וזוהי מעלתה המיוחדת של תשובת יום הכיפורים.

הווידוי ביום הכיפורים:
כתב הרמב"ם (הלכות תשובה ב, ז):
מצוות וידוי יום הכיפורים שיתחיל מערב היום קודם שיאכל, שמא יחנק בסעודה קודם שיתוודה.
מקור הדברים במסכת יומא (פז, ע"ב):
תנו רבנן: מצות וידוי ערב יום הכפורים עם חשכה. אבל אמרו חכמים: יתודה קודם שיאכל וישתה, שמא תטרף דעתו בסעודה... ואף על פי שהתודה קודם שאכל ושתה – מתודה לאחר שיאכל וישתה, שמא אירע דבר קלקלה בסעודה. ואף על פי שהתודה ערבית – יתודה שחרית; שחרית – יתודה במוסף; במוסף – יתודה במנחה; במנחה – יתודה בנעילה.
נחלקו הראשונים בביאור דברי הגמרא: "מצות וידוי ערב יום הכיפורים עם חשכה".
רוב הראשונים פירשו ש"עם חשכה" פירושו עם כניסת יום הכיפורים, דהיינו בתפילת ערבית של ליל יום הכיפורים".
לעומתם, הרמב"ן פירש שהכוונה היא סמוך לחשכה, קודם שקיעת החמה, כדי שייכנס האדם ליום הכיפורים כשהוא כבר עומד לאחר וידוי ותשובה, ולא יהיה הפסק בין הווידוי לבין קדושת היום[footnoteRef:1]. לדעתו, אין הכוונה לאחר כניסת היום, אלא דווקא לפני שקיעת החמה. [1:  עיין בכל זה בר"ן, מסכת יומא ו, ע"א-מדפי הרי"ף; "בית יוסף", אורח חיים, ריש סימן תרז. ] 

להלכה, עיקר זמן הווידוי הוא עם כניסת יום הכיפורים, כפי שפסקו רוב הראשונים. עם זאת, ראוי לחשוש גם לדעת הרמב"ן[footnoteRef:2]. לכן נוהגים להתוודות שלוש פעמים: [2:  עיין "שולחן ערוך הרב", אורח חיים תרז, ב; "ערוך השולחן" שם, סעיף ב.  ] 

· בתפילת מנחה של ערב יום הכיפורים.
· לאחר הסעודה, קודם שקיעת החמה.
· בתפילת ערבית, עם כניסת יום הכיפורים.
מטעם זה נהגו רבים לומר קודם השקיעה את תפילה זכה, הכוללת וידוי ובקשת מחילה[footnoteRef:3]. [3:  עיין "משנה ברורה", אורח חיים תרז, א. ] 

אם הגיע לבית הכנסת סמוך לשקיעה ואין בידו שהות לומר את כל נוסח תפילה זכה, די שיאמר נוסח קצר של וידוי, כגון: "אנא ה', חטאתי בשוגג, עוויתי במזיד, פשעתי במרד ובמעל"[footnoteRef:4]. כשם שכל הווידויים נאמרים בעמידה, כך גם וידוי זה צריך להיאמר מעומד[footnoteRef:5]. [4:  עיין "תשובות והנהגות", חלק ב, סימן ש. ]  [5:  עיין בספר "מקראי קודש", הלכות ימים נוראים, סימן מו; לרב צבי פסח פראנק זצ"ל. ] 

נמצא שבמהלך יום הכיפורים ישנם חמישה וידויים: ערבית, שחרית, מוסף, מנחה ונעילה. וכפי שפסק הרמב"ם (הלכות תשובה ב, ז):
ואף על פי שהתודה קודם שיאכל חוזר ומתודה בלילי יום הכפורים ערבית וחוזר ומתודה בשחרית ובמוסף ובמנחה ובנעילה.






